b'\n_START_ARTICLE_\nSpolna dvoli\xc4\x8dnost\n_START_PARAGRAPH_\nSpolna dvoli\xc4\x8dnost ali s tujko spolni dimorfizem je pojav, da se predstavniki mo\xc5\xa1kega in \xc5\xbeenskega spola neke vrste dosledno razlikujejo med seboj po telesni zgradbi ali drugih znakih, kot odraz razli\xc4\x8dne vloge spolov pri spolnem razmno\xc5\xbeevanju. Obi\xc4\x8dajno lo\xc4\x8dimo primarno in sekundarno spolno dvoli\xc4\x8dnost: prva opisuje razlike v znakih, ki so neposredno povezani z razmno\xc5\xbeevanjem (na primer same spolne organe), druga pa ostale, ki bolj posredno vplivajo na razmno\xc5\xbeevalni uspeh. Po spolno dvoli\xc4\x8dnih znakih je pri mnogih vrstah mogo\xc4\x8de lo\xc4\x8diti spola \xc5\xbee na prvi pogled._NEWLINE_V osnovi je pojav posledica dejstva, da \xc5\xbeenski spolni organi izlo\xc4\x8dajo velike gamete z zalogo hranil za potomstvo (jaj\xc4\x8deca), mo\xc5\xa1ki pa mnogo \xc5\xa1tevil\xc4\x8dnej\xc5\xa1e mikrogamete (semen\xc4\x8dice). Zaradi tega se strategija razmno\xc5\xbeevanja razlikuje med spoloma, posledica \xc4\x8desar je, da bo znak, kot je denimo telesna velikost, pove\xc4\x8dal razmno\xc5\xbeevalni uspeh osebkov mo\xc5\xa1kega spola pri druga\xc4\x8dni vrednosti kot pri osebkih \xc5\xbeenskega spola. Spolno dvoli\xc4\x8dni znaki so lahko bodisi fizi\xc4\x8dni (v telesni zgradbi), bodisi fiziolo\xc5\xa1ki ali vedenjski. Z evolucijo se nato razlike pove\xc4\x8dajo do najve\xc4\x8dje mere, ki \xc5\xa1e daje prednost obojim. Poleg vplivov okolja je omejujo\xc4\x8d dejavnik tudi to, da imata spola enak ali skoraj enak genom, zato nastajajo razlike predvsem na ravni izra\xc5\xbeanja genov._NEWLINE_Osnovni mehanizem nastanka razlik je naravno odbiranje, najizrazitej\xc5\xa1i primeri spolne dvoli\xc4\x8dnosti pa so tudi rezultat spolnega odbiranja, ki ga usmerjata tekmovanje med samci za dostop do samic ali med samicami za dostop do samcev (znotrajspolno odbiranje) in sami\xc4\x8dina izbira spolnega partnerja (medspolno odbiranje). Ta v\xc4\x8dasih vodi do ekstremnih razlik, kot so \xc5\xbeivopisana operjenost in drugi ornamenti pri samcih pti\xc4\x8dev, katerih samice so obi\xc4\x8dajno nevpadljivih zemeljskih barv, in ekstremne razlike v telesni velikosti med samci in samicami nekaterih skupin pajkov. Pri rastlinah je dvospolnost redka; spolna dvoli\xc4\x8dnost se pri njih odra\xc5\xbea v podpornih strukturah cvetov, v \xc5\xa1e redkej\xc5\xa1ih primerih dvoli\xc4\x8dnosti sekundarnih spolnih znakov pa najve\xc4\x8dkrat v velikosti.'